钦定古今图书集成/理学汇编/经籍典/第140卷 > 《汉韩婴诗外传四》 > 《柏舟》
## 钦定古今图书集成/理学汇编/经籍典/第140卷 > 《汉韩婴诗外传四》 > 《柏舟》

秦攻魏，破之，少子亡而不得令。魏国曰：“有得公子者，
赐金千斤；匿者罪至十族。”公子乳母与俱亡。人谓乳
母曰：“得公子者赏甚重。乳母当知公子处而言之。”乳
母应之曰：“我不知其处，虽知之，死则死，不可以言也。
为人养子，不能隐而言之，是畔上畏死。吾闻忠不畔
上，勇不畏死。”凡养人子者，生之非务杀之也。岂可见
“利畏诛之故，废义而行诈哉！吾不能生，而使公子独
死矣！”遂与公子俱逃泽中，秦军见而射之，乳母以身
蔽之，著十二矢，遂不令中公子。秦王闻之，飨以太牢，
且爵其兄为大夫。《诗》曰：“我心匪石，不可转也。”